ए सुनियै मेरा कालजा खचोन लगा। की जे हून औं फैजअली कन्ने कोई लगा नेही रखना चांहदी। तमत खेड़े आली घटना परैंत में समझेआ हा जे हून उस कशा मेरी खलासी होई गेई ऐ। पर उनाओ इच फैज अली मेरी जान उप्पर भारू होई गेआ। सधारण गल्ल-कत्थ करने परैंत उनाओ थमां निकली चलने दा सूत्तर गण्ढन लगी पेआ। चिर भर गल्लां करदा रेआ। ते अखीर सलाह् ए बनी जे गाड़ीबान गी छुट्ठी देई दिती जा। ते गड्डी सलारो भठयारे कच्छ रौहन दिती जा। तां जे रातो-रात गंगा पार करी लैचै। औं फैजअली दे बस पेदी ते लचार ही। मजबूर होइयै मिगी उसदा आक्खा मन्नना पेआ। फैजअली ने सलारो गी आला दिता ते मता चिर, इक बक्खी जाइयै उस कन्ने पता नेईं के गिनतरी उस कीती।